钦定古今图书集成/明伦汇编/官常典/第276卷 > 张元祯
## 钦定古今图书集成/明伦汇编/官常典/第276卷 > 张元祯

按《明外史》本传：“元祯，字廷祥，南昌人。五岁能诗。宁靖
王召见，命名元征。巡抚韩雍器之曰：‘人瑞也’。乃易元
祯。举天顺四年进士，改庶吉士，授编修。宪宗嗣位，疏
请行三年丧，不省。预修《英宗实录》，与执政议不合，引
疾家居，讲求性命之学。阅二十年，中外交荐，皆不赴。
弘治初，召修《宪宗实录》，进左赞善。上言：‘人君不以行
王道为心，非大有为之主也。陛下毓德青宫，已负大
有为之望。迩者颇崇异端，嬖近习以蛊此心，殖货利，
耽玩好以荒此心；开幸门，塞言路以昧此心，则不能
大有为矣。愿定圣志，一圣学，广圣智’。”疏反复，絫万言，
帝颇纳之。《实录》成，迁南京侍讲学士，以养母归。久之，
召为《会典》副总裁。至则进学士，充经筵日讲官，帝甚
倾向。元祯体清癯，长不逾中人，帝特设低几听之。数
月，以母忧去。服阕，迁南京太常卿。已，修《通鉴纂要》，复
召为副总裁。以故官兼学士，改掌詹事府。帝晚年德
益进，元祯因请读《通书》《西铭》诸书。帝亟取观之，喜曰：
“天生斯人，以开朕也。”欲大用之。无几，晏驾。武宗立，擢
吏部左侍郎兼学士，入东阁，专典诰敕。元祯素有盛誉，林居久晚乃复出。馆阁诸人悉后辈，见元祯言论
意态，以为迂阔，多姗笑之。又名位相轧，遂腾谤议。言
官交章劾，元祯亦屡疏乞休，刘健力保持之。健去，元
祯亦卒。天启初，追谥《文裕》。